Manchester United zasiahla po prehre s Liverpoolom v derby na Anfielde ďalšia bolestivá rana.
Manažér Ole Gunnar Solskjaer po stretnutí prezradil, že najlepší strelec tímu aktuálnej sezóny Marcus Rashford bude minimálne šesť týždňov mimo hry. 22-ročný odchovanec sa zranil v druhom polčase pohárového zápasu FA Cupu proti Wolverhamptonu.
,,Utrpel zlé zranenie – únavovú zlomeninu. Stalo sa to v zápase proti Wolves, je to niečo nové. Myslím si, že bude chýbať dlhšie, ale nie som doktor. Podľa mňa to bude na niekoľko týždňov a potom začne s rehabilitáciou. Marcus sa vždy zotavuje rýchlo, takže dúfajme, že sa mu to podarí znova. Tentokrát to bude dlhšie, musíme ho sledovať, ale dáme mu čas, ktorý potrebuje," povedal Solskjaer.
Červení diabli sa momentálne nachádzajú na piatom mieste v tabuľke Premier League, päť bodov za štvrtou Chelsea. Manažér United priznal, že do konca aktuálneho prestupového zimného okna sa možno klub poobzerá po novej posile do ofenzívy. Do úvahy vraj pripadá hosťovanie.
,,V prebiehajúcej sezóne sme mali zranených viacero kľúčových hráčov. Je to pre nás obrovská smola. Prestupové okno je otvorené a možno budeme hľadať nejaké krátkodobé riešenie," dodal Ole.
Nórsky kouč mal vedenie klubu z Old Trafford už dávnejšie požiadať o posilu do zálohy, pretože dlhodobo mimo hry je aj Paul Pogba a Scott McTominay. Zdá sa, že zostávajúce dni do konca prestupového okna budú pre Solskjaera kľúčové v súvislosti s bojom o prvú štvorku do konca ligového ročníka. A to Manchester United stále figuruje v štyroch rôznych súťažiach.
Na adresu zraneného Rashforda sa vyjadril bývalý holandský útočník Robin Van Persie: ,,Mal som podobné zranenie – únavovú zlomeninu v dolnej časti chrbta a bol som mimo takmer štyri mesiace. Naozaj s tým nemôžete nič robiť, len oddychovať a liečiť to."
zdroj: manutd.com